Bemutatták az új BMW-t
A BMW-Sauber komoly versenytársa akar lenni a Ferrarinak és a McLaren-Mercedesnek az idei Forma—1-es szezonban.
Mario Theissen csapatfőnök az új, F1.08 elnevezésű autó bemutatása alkalmával annak a meggyőződésének adott hangot, hogy az istálló újabb nagy lépést tesz előre azután, hogy tavaly — a McLaren kizárásának nyomán — második lett a konstruktőrök versenyében. „Nagyon bízunk abban, hogy a két résztvevős versenyt három szereplőssé alakítjuk idén. Nem lesz egyszerű, mert az előttünk járó két csapat rendkívül erős, rengeteg tapasztalattal rendelkezik és nyilván maga is fejlődött a télen. Mindenesetre igyekszünk csökkenteni a lemaradást „ – fogalmazott Theissen. Az elmúlt idényt a Ferrari és a McLaren uralta, de utóbbi a nevezetes kémbotrány, illetve azzal kapcsolatban hozott büntetés miatt nem szólhatott bele a versenybe. A csapat szeptemberben elvesztette az összes, addig szerzett pontját — és később már nem is szerezhetett újabbakat —, valamint 100 millió dolláros büntetést fizetett. Így végül győzött a Ferrari 204 ponttal, a BMW-Sauber 101- gyel lett második, a Renault pedig 51-gyel harmadik.